ཆོད་སྦྱིན་གྱི་རིལ་བ་སྤྱི་བླུགས་དང་། གཡོན་ཐུགས་ཀར་སྐྱབས་སྦྱིན་གྱི་བགྲང་ཕྲེང་འཛིན་པ། གོས་རྒྱན་སེར་པོ་དམར་པོ་ཅན་གཡོན་བརྐྱང་གིས་གནས་པའི་དཔྲལ་བར་ཨོཾ། མགྲིན་པར་ཨཱཿ ཐུགས་ཀར་ཧཱུྃ་གིས་མཚན་པར་གྱུར། ཌཀྐི་ཧཱུྃ་ཛཿ རང་གི་ཐུགས་ཀའི་འོད་ཟེར་གྱིས་ཤར་ལྷོ་ནས་མེ་ལྷ་ཡེ་ཤེས་པ་སྤྱན་དྲངས། ཕྱིར་འབྲང་གི་བགེགས་ཐམས་ཅད་ལས་སྔགས་ཀྱིས་བསྐྲད། ཛཿཧཱུྃ་བྃ་ཧོ༔ མེ་ལྷ་ཡེ་ཤེས་པ་དམ་ཚིག་པ་ལ་ཐིམ་པས་གཉིས་སུ་མེད་པར་གྱུར༔ སླར་ཡང་ཐུགས་ཀའི་ས་བོན་གྱི་འོད་ཀྱིས་དབང་གི་ལྷ་མོ་རྣམས་སྤྱན་དྲངས། ཨོཾ་པཉྩ་ཀུ་ལ་ས་པ་རི་ཝཱ་ར་པྲ་ཏིཙྪ་སྭཱ་ཧཱ་ནས་ཤཔྟའི་བར་གྱིས་མཆོད། སརྦ་ཏ་ཐཱ་ག་ཏ་ཨ་བྷི་ཥིཉྩ་ཏུ་མཾ། ཞེས་གསོལ་བ་བཏབ་པས་དབང་གི་ལྷས་བུམ་པ་དཀར་པོ་བྱང་ཆུབ་སེམས་ཀྱི་རང་བཞིན་བདུད་རྩིའི་ཆུ་རྒྱུན་གྱི་གང་བ་བསྣམས་ནས། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏེ་ས་མ་ཡ་ཤྲཱི་ཡེ་ཧཱུྃ། ཞེས་བུམ་པའི་ཆུ་རྒྱུན་གྱིས་དབང་བསྐུར་སྐུ་གང་། བདག་དང་སེམས་ཅན་ཐམས་ཅད་ཀྱི་སྒྲིབ་པ་སྦྱངས། ཆུའི་ལྷག་མ་གྱེན་དུ་འཁྱིལ་བ་ལས་ཐོར་ཚུགས་ཀྱི་རྩེ་མོར་རིགས་ཀྱི་བདག་པོས་རྒྱས་གདབ། དབང་གི་ལྷ་རྣམས་དེ་ཉིད་ལ་ཐིམ་པར་གྱུར། ཨོཾ་ཨགྣ་ཡེ་བཛྲ་ས་མ་ཛ༔ དམ་ལ་བཞག་མེ་པྲ་བརྟགས། ངན་ན་བཟློག་ཐབས་བྱ། ཨོཾ་ཨགྣ་ཡེ་བཛྲ་ཨརྒྷཾ་པྲ་ཏིཙྪ་སྭཱ་ཧཱ་ནས་ཤཔྟའི་བར་ཆུ་བཞི་ཉེར་སྤྱོད་རོལ་མཆོད་གོང་ལྟར་སྨན་རཀ་གིས་མཆོད་ནས། ཨོཾ་ན་མ་ས་མནྟ་བུདྡྷ་ནཾ་ཨོཾ་ཨགྣ་ཡེ་སྭཱ་ཧཱཿདགང་བླུགས་བདུན་དབུལ། ཡཾ་ཤིང་ཟུང་དུ་སྦྱར། མེ་ལྷའི་སྔགས་མཐར། ཨོཾ་བཛྲ་ཡ་ཛྙ་ཡ་སྭཱ་ཧཱ༔ ཞུན་མར་ལ། ན་མ་ས་མནྟ་སོགས་གོང་ལྟར་དང་། དུརྺ་ལ། ཨོཾ་བཛྲ་ཨ་ཡུཿཥེ་སྭཱ་ཧཱ།  ཟས་མཆོག་ལ། ཨོཾ་སརྦ་སཾ་པ་དེ་སྭཱ་ཧཱ། འབྲས་ལ། ཨོཾ་བཛྲ་པུཥྚ་ཡ་སྭཱ་ཧཱ། སོ་བ་ལ། ཨོཾ་བཛྲ་བི་ཛ་ཡ་སྭཱ་ཧཱ། དབང་ལ་འབྲས་སོང་མཚམས་སྲན་མ་ལ། ཨོཾ་མ་ཧཱ་བ་ལ་ཡ་སྭཱ་ཧཱ། མེ་ཏོག་ལ། ཨོཾ་བཛྲ་པུཥྤེ་ཡེ་སྭཱ་ཧཱ། ཞེས་ཉེར་གཅིག་རེ་སོགས་ཕུལ། འཇིག་རྟེན་དབང་ཕྱུག་ཚངས་དབང་མགོན་གྱི་སྲས། །མེ་ལྷའི་རྒྱལ་པོ་ཌཱ་ཀིས་དབང་བསྐུར་བས། །ཤེས་རབ་མཆོག་གིས་ཉོན་མོངས་ཐམས་ཅད་བསྲེགས། །དབང་ཆེན་མེ་ལྷ་ཉིད་ལ་རྣམ་པར་འདུད། ། ཅེས་བརྗོད། འདས་ལྷ་བསྐྱེད་པ་ནི། དམ་ཚིག་མེ་ལྷའི་ལྟོ་བ་རུ། །རིན་ཆེན་སྣ་བདུན་གཞལ་ཡས་ཁང་། །གྲུ་བཞི་སྒོ་བཞི་སོགས་ནས་གཡང་གཞུང་ལྟར་བསྲེག་པ་རྫོགས་པའི་བར་བྱ། སྒྲུབ་མཆོད་གྱི་སྐབས་ཡིན་ན་ཚོམ་བུ་སྤྱན་འདྲེན་ཕྱག་ལེན་ལྟར་བྱ་དགོས། ཨོ་རྒྱན་ནོར་ལྷའི་ཞལ་ཅུང་ཟད་གདངས་པའི་ལྗགས་ལ་རྃ་ཡིག་དང་དགང་བླུགས་ཀྱི་ཁར་ཛཾ་ཡིག་སེར་པོ་རམ་དམར་པོས་མཚན་པར་གྱུར།
ཅེས་དང་བྱོན་སྐྱེམས་འབུལ་བ་རྩ་སྔགས་མཐར། ཨོཾ་ན་མ་ས་མནྟ་བུདྡྷ་ནཾ་ཨོཾ་ཨགྣ་ཡེ་སྭཱ་ཧཱ། ལན་བདུན། ཡམ་ཤིང་སོགས་རྫས་ཀུན་གྱི་རྩ་སྔགས་ནི༔ ཨོཾ་ཨཱཿཧཱུྃ་ཧྲཱི༔ ཨོཾ་པདྨ་ཀྲོ་དྷ་ཨཱརྻ་ཛཾ་བྷ་ལ་ཧྲཱིཿད་ཡ་ཧ་རི་ནི་ས་ཧཱུྃ་ཕཊ྄༔ གཙོ་འཁོར་སྤྱི་དྲིལ་ཡིན་མཐར་ལ། ཨོཾ་བཛྲ་ཡ་ཛྙཱ་ན་སྭཱ་ཧཱ༔ བདག་ཚེ་བསོད་ནམ་དཔལ་འབྱོར་ཕྱྭ་གཡང་དངོས་གྲུབ་ཡེ་ཤེས་ཡོན་ཏན་རྣམས་དང་ཁྱད་པར་གཟི་བརྗིད་ཕུན་སུམ་ཚོགས་པ་ཤིནྟིཾ་ཀུ་རུ་ཨོཾ། དེ་ལྟར་ཐོག་མཐའ་སོ་སོར་སྦྱར་བའི་མར་ཁུ་ལ། ཨོཾ་ཨགྣ་ཡེ་བདག་གི་ཚེ༴ འབྱོར་པ༴ པུཥྚིཾ་ཀུ་རུ་ཨོཾ། དུརྺ་ལ། ཨོཾ་བཛྲ་ཨ་ཡུ་ཥེ་བདག༴ ཚེ་ཕུན༴ ཟས་མཆོག ཨོཾ་སརྦ་སམྤ་དེ་བདག༴ བདེ་བ་མཆོག༴ འབྲས་ལ། ཨོཾ་བཛྲ་པུཥྚ་ཡ་བདག༴ བསོད་ནམས༴ སོ་བ་ལ། ཨོཾ་བཛྲ་བི་ཛ་ཡ་བདག༴ ནོར་དང་འབྲུ༴ དབང་རྫས་སོ་སོའི་མཐར་སྤེལ་ཚིག ཁམས་གསུམ་སྲིད་བཅུད་བརྟན་གཡོའི་དངོས་གྲུབ་ཐམས་ཅད་དང་ཁྱད་པར་གཟི་བརྗིད་ཕུན་སུམ་ཚོགས་པ་དབང་དུ་འདུ་བ་མཛད་དུ་གསོལ། དེ་ལྟར་ཐོག་མཐར་སོ་སོར་སྦྱར་བས། འབྲས་མཐའ་སྲན་མ་ལ། ཨོཾ་མ་ཧཱ་བ་ལ་ཡ་བདག༴ སྟོབས་རྒྱས་པ༴ མེ་ཏོག་སྣ་ཚོགས་ལ། ཨོཾ་བཛྲ་པུཥྤེ་ཡེ་བདག༴ ཁ་དོག་དང་གཟི་བརྗིད༴ སོགས་སྦྱར་བ་སོ་སོར་བརྒྱ་རྩ་སོགས་བརྗོད་ལ་ཕུལ། བཟླས་པའི་བྱ་བ་ལ། གོང་གི་གསང་སྒྲུབ་ལས་སྦྱོར་བཟླས་པ་ཡང་ཕོག་ནས། གཙོ་འཁོར་སོ་སོའི་སྔགས་ཚིག་སྦྱར་བ་ཇི་ལྕོགས་བཟླས་སྟོང་ཚིག་ཕུལ། གཡང་འགུགས་གྱེར་དངོས་གྲུབ་ཀྱི་རྫས་ལག་ཏུ་ཐོགས་ལ་གཡང་གཞུང་གིས། ཧཱུྃ་ཧྲཱི༔ སྐུ་གསུམ་བླ་མ་ཞེས་དབྱངས་བཅས་མདའ་དར་གཡབ་བཞིན་བསྒྲུབ་ལ། སིདྡྷིའི་རྫས་དང་བདུད་རྩི་མྱང་ངོ་། །མེ་ཐབ་ལ་ཅུང་ཟད་འབུལ། སོ་རྩི། ཨོཾ་བཛྲ་ཏམྦུ་ལ་ཡེ་སྭཱ་ཧཱ༔ དབུལ། གོས་ཟུང་། སྲབ་འཇམ་ཡངས་པ་ལྷ་ཡི་གོས། །མི་ཤིག་རྡོ་རྗེའི་སྐུ་ཉིད་ལ། །མི་ཕྱེད་དད་པས་བདག་འབུལ་གྱི། །བདག་ཀྱང་རྡོ་རྗེའི་སྐུ་ཐོབ་ཤོག ། ཅེས་ཕུལ། ཕྱི་སྒྲུབ་ལྟར་གཏོར་མ་འབུལ། འདོད་གསོལ་ནི། ཐུགས་རྗེའི་གཏེར་མཆོག་ནོར་གྱི་དབང་ཕྱུག་ཀྱཻ། སོགས་ནས། རྫོགས་ལྡན་གསར་པའི་དགའ་སྟོན་ད་སྤེལ་ཅིག ཅེས་འདོད་གསོལ་བྱ། ཡིག་བརྒྱ་ལན་གསུམ་བཟླས་ནས་ནོངས་པ་བཤགས། ཨོཾ་བཛྲ་མུཿ སྤྱན་དྲངས་པའི་ཡེ་ཤེས་པ་མདུན་གྱི་རྟེན་ལ་བསྟིམས། དམ་ཚིག་པ་རང་ལ་ཐིམ་པར་གྱུར། ཨོཾ་ཨགྣ་ཡེ་སྭཱ་ཧཱ། དགང་བླུགས་གསུམ་མེ་ལྷར་འབུལ་རྫས་གཞན་རྣམས་རང་རང་གི་སྔགས་ཀྱིས་ལན་གསུམ་ཏེ་དབུལ་ཞིང་སྤེལ་ཚིག་མི་དགོས། སྔགས་ལྟར་ཆུ་བཞི་ཉེར་སྤྱོད་རོལ་མོས་མཆོད། སྨན་རག་འབུལ། གཏོར་མ། ཨ་ཀ་རོས་བྱིན་གྱིས་བརླབས། མཆོད་སྦྱིན་གཏོར་མ་འདི་སྣོམས་ལ། ནས། ཀུན་འགྲུབ་མཛོད། ། བར་བརྗོད། གོས་ཟུང་། ཨོཾ་བཛྲ་ཝ་སྟྲ་ཡེ་ཧཱུྃ། གིས་དབུལ། སོ་རྩི། ཨོཾ་བཛྲ་ཏམྦུ་ལ་ཡེ་སྭཱ་ཧཱས་དབུལ། ཡི་གེ་བརྒྱ་བས་ལྷག་ཆད་བཀང་། བཛྲ་མུཾ༔ ཡེ་ཤེས་པ་རང་བཞིན་གྱི་གནས་སུ་གཤེགས་དམ་ཚིག་པ་འབར་བའི་རྣམ་པར་གྱུར་པར་བསམ། ཤིས་སྨོན་བྱ། མེ་རང་ཞིར་བཏང་རྒྱས་པའི་ཐབ་སོལ་མཛོད་དུ་སྦ། དབང་གི་ཐབ་སོལ་རི་རྩེ་བསྐྱལ། ལས་སྦྱོར་རྣོན་པོ་སྦྱིན་སྲེག་གི་ལེའུ་ཚན་ནོ།  ། ⁽14b4⁾།།
༈ བརྒྱད་པ་ལས་གྲུབ་ནས་རྟེན་བཅང་ཚུལ་ནི། ཕྱི་ཆུ་སྦྱིན་གྱི་ཆུ། སྒྲུབ་པའི་རིགས་གཏོར་མ་དང་། མཆོད་རྫས་རྣམས་རང་གི་ལོངས་སྤྱོད་པ་ལས་ཕྱི་རོལ་མི་གཏོང། ཁྱད་པར་བྱ་ཁྱི་དང་བ་གླང་དང་མི་གཞན་ལ་མི་སྦྱིན་པ་ནི་རྟེན་འབྲེལ་གྱི་གནད་གསུངས། དེ་ལྟར་གྲུབ་པའི་གའུ། ཐོད་པ། བུམ་པ་སོགས་གཙོ་འཁོར་ལྔ་སྦྲག་ཡིན་ན་དར་གོས་ལ་སོགས་པར་དྲིལ་ནས་བང་མཛོད་དུ་རྟེན་གཏོར་ཡང་ཡོད་ན་ལྷན་གཅིག་དུ་འབྲུ་སྣ་བཀྲ་ཤིས་པའི་རྫས་སྣ་ཅི་འཛོམས་སྤུངས་བའི་དབུས་སུ་བཞག་ལ་གོང་གི་གཡང་གཞུང་ཚར་གཅིག་བཏང་ཏེ་མཐར་བརྟན་བཞུགས་ཤིས་བརྗོད་བྱའོ། །དེ་ལ་སྐབས་སྐབས་སུ་མཆོད་གཏོར་འབུལ། འབུལ་ཆ་ཆེན་པོ་དང་ཚོང་བཟང་པོ་བྱུང་བ། རྒྱུན་པར་ལོངས་སྤྱོད་གང་བྱུང་ཀྱི་ཕུད་ཀྱིས་རྟེན་དེ་ཨོ་རྒྱན་མཁའ་འགྲོ་ནོར་ལྷ་དངོས་སུ་བསམ་ལ་མཆོད་གཏོར་འབུལ་ཅིང་བཞག མི་མཐོང་བ་གསང་བ་བསྡམ་པར་བྱ། ཡང་གཙོ་འཁོར་ལྔ་སོ་སོར་ཡིན་ན་གཙོ་བོའི་གའུ་གོང་ལྟར་དང་། མཁའ་འགྲོ་བཞིའི་གའུ་རང་གནས་པའི་རྒྱབ་རི་ལྟ་བུ་རི་དཔྱད་ལེགས་པ་རི་བྲག་ཐམས་ཅད་འདུས་པའི་ཚུལ་ཡོད་པ་རི་གཞན་གྱི་ཆུ་བོ་རྣམས་ཁོའི་ཕྱོགས་སུ་འབབ་པ་དང་། བཀྲ་ཤིས་པའི་རི་ཐང་མཚམས་སུ་ཕྱིན་ལ་གནས་དེའི་གཞི་བདག་ལ་བསང་དང་དང་གཏོར་མ་བཏང་འདོད་དོན་འགྲུབ་པའི་ཕྲིན་ལས་བཅོལ་ཞིང་ས་གཏིང་རིང་དུ་བྲུས་ལ་རྡོ་སྒྲོམ་སོགས་ལ་འབད་པར་བྱས་པ་འབྲུ་སྣ་ཚོགས་བཀྲམ་པའི་དབུས་སུ་ལས་ཀྱི་མཁའ་འགྲོའི་གའུ་ཞལ་རང་ཕྱོགས་སུ་བསྟན་ཏེ་བཞག སྟེང་ནས་གཡམ་སོགས་ཀྱིས་བཀབ་ཏེ་ཆུས་མི་འཇིགས་ཤིང་མི་མངོན་པར་སྦའོ། །དེ་བཞིན་དུ་རི་དེའི་ལུང་པའི་ཆུ་མགོར། བསང་དང་གཏོར་མ་བཏང་། ཁྱད་པར་ཆུ་དེ་ལ་གནས་པའི་ཀླུ་ལ་ཀླུ་གཏོར་རྒྱས་བསྡུས་ཅི་རིགས་བཏང་ནས་དེར་པདྨ་མཁའ་འགྲོའི་གའུ་སྦའོ། །དེས་ཆུ་དེ་འཐུང་ཚད་དབང་དུ་འདུ་བ་དང་། །རྒྱ་གཞུང་ཇོ་བོའི་ཞལ་ནས་ཆུ་དེ་ཕྱི་ཡི་རྒྱ་མཚོར་ཕྱིན་པས་ཀླུ་ཐམས་ཅད་དགྱེས་ནས་ནོར་བུ་རྣམས་ཁྱེར་འོང་པར་འགྱུར་རོ། །དེའི་ཚེ་གང་ཟག་དེའི་དབང་དུ་འགྱུར་བ་ཡིན་ཏེ་མང་པོས་བཀུར་བ་ལྟ་བུ་འགྱུར་གསུངས། རིའི་རྩེ་མོར་བསངས་སོགས་སྔར་ལྟར་བྱས་ལ་རྡོ་རྗེ་མཁའ་འགྲོའི་གའུར་སྦའོ། །དེ་རི་དེ་མཐོང་ཚད་དབང་དུ་འགྱུར་གསུངས། རིན་ཆེན་མཁའ་འགྲོའི་གའུ་རང་གི་ཐབ་འོག་ཏུ་སྦའོ། །དེ་ནས་ཟས་བཅུད་དང་ལྡན་པ་འབད་མེད་དུ་འདུ་བར་འགྱུར་རོ། །དེ་དག་གི་ས་བརྐོ་དགོས་ཐམས་ཅད་ལ་དང་པོ་བདག་བསྐྱེད་གཡང་གཞུང་ལྟར་སྔོན་དུ་འགྲོ་བས། ས་སློང་བྱ་བ་ནི་གཞི་བདག་གཏོར་མ་བཤམས། མཆོད་གཏོར་རྣམས། རྃ་ཡྃ་ཁྃ༔ གིས་བསང་སྦྱངས། ཨོཾ་ཨཱཿཧཱུྃ། གིས་བྱིན་གྱིས་བརླབས། རང་གི་ཐུགས་ཀའི་འོད་ཟེར་གྱིས་ཞིང་སྐྱོང་འཁོར་དང་བཅས་པ་སྤྱན་དྲངས། ཨ་ཀ་རོ་ལན་གསུམ་གྱིས་གཏོར་མ་འབུལ། ཨོཾ་ཀྵེ་ཏྲ་པ་ལ་ས་པཱ་རི་ཝཱ་ར་ཨརྒྷཾ་ནས་ཤཔྟའི་བར་གྱིས་མཆོད། གང་དག་འདིར་གནས་ལྷ་དང་ཀླུ། །གནོད་སྦྱིན་སྲིན་པོ་གཞན་དག་ལ། །གཏེར་ཆེན་དོན་དུ་ས་ཕྱོགས་འདི། །བདག་ཞུ་ཁྱེད་ཀྱིས་གནང་བར་མཛོད། ། ཅེས་གསོལ་བས་ཅི་དགའ་བར་གྱིས་ཤིག ། ཅེས་གནང་བ་བྱིན་པ་བསམ་ལ་ཤ་རུའམ་རྒོ་རུའམ་གང་རིགས་ཀྱིས་ས་བརྐོས་ནས་དེའི་ནང་དུ་གའུ་ཞལ་རང་ལ་ཕྱོགས་ལ་བསྟན་ནས་གཞུགས་སོ། །ལྷ་བསྐྱེད་པ་ནི།  ཧྲཱི༔ རིན་ཆེན་གའུ་གཞལ་ཡས་ཁང་། དཔལ་དང་འབྱོར་པའི་གང་བའི་དབུས། གཡང་གཞུང་ལྟར། ཤར་དུ་རྡོ་རྗེ་མཁའ་འགྲོ་སོགས་ཤོ་ལོ་ཀ་དང་། རིགས་གཞན་དེས་འགྲེ། ཐུན་མོང་དུ། གནས་གསུམ་འབྲུ་གསུམ་ས་བོན་ལས། །འོད་འཕྲོས་ཡེ་ཤེས་སྤྱན་དྲངས་བསྟིམ། །ཕྱི་ནང་གསང་གསུམ་མཆོད་ཚོགས་འབུལ། །འདོད་དོན་ཕྲིན་ལས་མཛད་ལ་བསྟོད། །ཐུགས་ཀར་ཟླ་སྟེང་རང་སྔགས་འཁོར། །སྤྲོ་བསྡུའི་དངོས་གྲུབ་གའུར་བསྟིམས། ། སོ་སོའི་སྔགས་བཟླས་མཐར། གཏོར་མ། རྃ་ཡྃ་ཁྃ་གསུམ་གྱིས་བརླབས། བསང་སྦྱངས། ཨོཾ་ཨཱཿཧཱུྃ། རང་སྔགས་མཐར། ཨི་དམ་བྷ་ལིངྟ་ཁ་ཁ་ཁཱ་ཧི་ཁཱ་ཧི།  གསུམ་གྱིས་དབུལ། མཆོད་སྦྱིན་གཏོར་མ་སོགས་ཀྱིས་འདོད་དོན་གསོལ། དགྱེས་ཡུམ་ཡེ་ཤེས་ཌཱཀྐིའི་ཚོགས་རྣམས་ཀྱིས། །སྲིད་ཞིའི་དཔལ་འབྱོར་གཡང་རྣམས་འདིར་ཁུག་ཅིག །ཡུལ་འདིའི་ས་བཅུད་ལོངས་སྤྱོད་དགེ་ལེགས་འཕེལ། །ཆོས་ལྡན་བསམ་པའི་རེ་བ་ཡོངས་བཀང་མཛོད། ། ཅེས་ཕྲིན་ལས་གསོལ། གོང་ལྟར་བརྟན་བཞུགས་ཤིས་བརྗོད་བྱ། དེ་ནས་ཞལ་རིམ་པར་བསྲུབ་ལ་མི་མངོན་པར་སྦའོ།། ས་བཅུད་བུམ་པ་ནི་སྙིང་གཏེར་བཞིན་བྱའོ། །ལས་གྲུབ་ནས་རྟེན་བཅང་བའི་ལེའུ་ཚན་ནོ།། ⁽14b4⁾།། ༈ སྨྲས་པ། འཕགས་བོད་རིག་འཛིན་དགོངས་ཟབ་འོ་མའི་མཚོ། །ལེགས་བསྲུབ་ཨོ་རྒྱན་དགོངས་བཅུད་ཟབ་མོའི་གཏེར། །ལས་སད་རིག་འཛིན་ཆོས་རྒྱལ་རྡོ་རྗེས་བཏོན། །ཆོས་བདག་སྐལ་ལྡན་གྲུབ་དབང་ཚོགས་གཉིས་ཀྱིས། །སྨིན་གྲོལ་འདོད་རྒུའི་དཔལ་གྱིས་བདག་དཔྱིད་དོ། །ཁོ་བོའི་དད་པའི་གཙུག་གིས་རབ་མཆོད་ཅིང་། །རྡོ་རྗེའི་གཏེར་གཞུང་རྒྱལ་མཚན་ཏོག་ལྟར་བཞུགས། །གྲུབ་བརྙེས་མཁས་དབང་དགོངས་པས་གཤམ་ཚལ་རྒྱན། །རིག་གྲོལ་གཉིས་ལྡན་ཁང་བཟང་རྩེ་རུ་ཕྱར། །ཐུབ་ཆེན་བསྟན་པའི་མཛེས་རྒྱན་འདི་གྱུར་ཅིག །ཨོ་རྒྱན་མཁའ་འགྲོའི་ནོར་ལྷའི་གཏེར་གཞུང་རྡོ་རྗེའི་གསུང་གཙོ་བོར་བགྱིས་ཏེ་ལས་རབ་འབྱམས་ཁ་ཚར་ཕྲིན་ལས་ཀྱི་རིམ་པ་འཁོར་ལོས་བསྒྱུར་བའི་བང་མཛོད་ནས་ཕྱུང་བ་ལྟ་བུ་ཁ་ཚང་དོན་དྲིལ་བློ་གྲོས་དམན་པར་འཇུག་པ་བདེ་བའི་ཕྱིར་ཞིག་བདག་གི་འདྲེན་མཆོག་རྩ་བའི་བླ་མ་གྲུབ་དབང་ཚོགས་གཉིས་རིན་པོ་ཆེ་ལ་ལྗགས་བསྒྲིགས་ཀྱི་གསོལ་བ་བཏབ་པས་ཁྱེད་ཀྱིས་དེ་བཞིན་བགྱིས་ན་བསྟན་འགྲོའི་རེ་སྨིན་དགོས་པ་ལྷུན་འགྲུབ་འབྱུང་ངོ་ཞེས། རྡོ་རྗེའི་བཀའ་ཡིས་གནང་བ་ཐོབ་པའི་མཐུ་ལ་བརྟེན་ནས་ལྷག་པར་སྒྲུབ་བརྒྱུད་ཀྱི་སྙིང་པོ་རྒྱལ་བ་འབྲི་གུང་པའི་གདན་ས་ཐུབ་བསྟན་ཡང་རི་སྒར་གྱི་ཆོས་གྲྭ་ཆེན་པོར་བསྟན་འགྲོ་སྨན་པའི་ཐུགས་བསྐྱེད་ཆེར་དགོངས་ཏེ་ལོ་ལྟར་ཆགས་མེད་བདུན་སྒྲུབ་མཛད་པར། ཕྲན་ལ་འདི་ལྟར་དོ་དམ་འདུས་སྤྱི་ཡིས་མཎྜལ་དང་བཅས་ཐུགས་མོས་བཞིན། གཏེར་གཞུང་རྡོ་རྗེའི་གསུང་གཙོ་བོ་བགྱིས་ཏེ། ཇོ་བོ་རྗེའི་རྒྱ་གཞུང་། ཆགས་མེད་ཞབས་སོགས་རྩོད་བྲལ་མཁས་གྲུབ་དུ་མའི་གསུང་གི་བདུད་རྩིས་ཟུར་བརྒྱན་ཏེ་མཐུན་འགྱུར་གཏེར་མ་དུ་མ་ནས་ཞལ་བཀང་བ་འདི་ཡང་། ལྷོ་རྗེ་དྲུང་རིག་འཛིན་ཨོ་རྒྱན་ནུས་ལྡན་རྡོ་རྗེ་ཞེས་སུ་འབོད་པས་ཀུན་འཛིན་ལོར་སྣྲོན་གྱི་ཉ་བའི་དཀར་ཆའི་དགའ་བ་གཉིས་པར་ཐུབ་བསྟན་བཤད་སྒྲུབ་གླིང་དུ་དཔལ་མ་ཧཱ་ཀཱ་ལ་མཆེད་བརྒྱད་ཀྱི་བསྙེན་སྒྲུབ་ཀྱི་ཐུན་མཚམས་སུ་སྦྱར་བའི་ཡི་གེ་པ་ནི་ལས་རྡོར་ཚོ་དྷརྨ་ཀཱ་རས་སོ། །དམ་ཉམས་ལོག་ལྟ་ཅན་ལ་གསང་རྒྱ། ། ⁽14b4⁾།།  །།